Die ‘engel’ wat 160 mense se lewens gered hetDon Ritchie Dit klink byna onwerklik: een man het oor nagenoeg 50 jaar, altesaam 160 mense gekeer om selfmoord te pleeg. Die Australiër Don Ritchie het naby ŉ afgrond gebly, genaamd “the Gap”, waar talle mense na hul dood gespring het. Ritchie het met ŉ sagte woord en ŉ glimlag egter 160 mense oortuig om nie te spring nie – sy familie voer aan die getal is nader aan 400 mense. Ritchie is al in Mei 2012 in die ouderdom van 86 oorlede, maar ŉ foto van hom word nou weer wyd op sosiale media gedeel en hy word onthou as “die engel van die ‘Gap’”. Die “Gap” waar talle Australiërs al na hul dood gespring het Hy het glo doelbewus gekies om oorkant die afgrond te bly, sodat hy steeds mense se lewens kon red. Hy het elke oggend opgestaan en by die venster uitgekyk, om te sien of iemand nie dalk te naby aan die afgrond staan nie. Indien dit vir hom gelyk het of iemand wou spring, het hy nadergestap, en met sy hande oop en ŉ glimlag op sy gesig gesê: “Kan ek iets doen om jou te help?” Ritchie het met dié eenvoudige gebaar gewoonlik ŉ gesprek aangeknoop en die persoon uiteindelik genooi vir ŉ koppie tee of ontbyt. “Soms was dit al wat nodig was,” het sy dogter, Sue Ritchie Bereny, gesê. “Hy het altyd gesê mens moet nooit die krag van ŉ sagte woord en ŉ glimlag onderskat nie.” Hy het in 2006 die Medalje van die Orde van Australië ontvang en hy en sy vrou, Moya, is ook in 2010 as “Burgers van die jaar” aangewys deur die Woollahra-raad. In 2011 is Ritchie aangewys as “Plaaslike held van die jaar”.